Det er både store som små, der i disse dage deltager i vikingetræf i Aggersborg.

Annett Frankel er i gang med at banke små skåle ud af kobber, da TV2 Nord møder hende. - De bæger, som jeg laver her, det er så tæt på, jeg kan komme kopier af Farø -bægerne. De står inde på Nationalmuseet i København, og de er lavet - mener man - af små, tykke arabiske mynter, forklarer hun. Lidt derfra sidder Elisabeth Nygaard og brikvæver små farverige bånd til vikingernes klæder. - Det er sådan set vikingernes 'bling-bling', det som de brugte til at pynte deres tøj med. Og brugte til bælter også, i det hele taget, til deres dragt, fortæller hun. Stigende interesse Interessen for vikingetiden er stigende og det får flere og flere til at møde op til vikingetræf som den i Aggersborg. - Det kan skyldes, at folk, der har leget rollespille, at de begynder at tænke; "vi skal også prøve det lidt mere seriøst". Der er mange, der også har set Vikings i fjernsynet, og fatter interesse for det miljø der, og begynder at sige; "vi vil også gerne ikke bare rende rundt og slås og så videre, men måske også prøve at lave noget håndværk, så vi kan lave vores eget grej", pointer Henning Christensen, der er arrangør af Aggersborgvikingerne. Vikingetræffet i Aggersborg er unikt i den forstand, at alt, hvad der bliver solgt på markedet, er fremstillet af håndværkerne selv. - Det hele er bare for bunden af. Der er ikke noget, vi kan gå ned til tømmerhandlerne eller til smedene og købe. Det hele skal laves fra bunden af. Blandt andet sådan en ting, som vi har herovre bagved, hvor der er nogen, der er i gang med at lave jern bare for, at man har noget at smede. Et stykke værktøj kan være en økse for eksempel, men det kunne også være et sværd eller et mydspids til dem, som skal forsvare os, forklarer Henning Christensen. Se hele indslaget herunder: Smukt håndværk Fælles for nutidens vikingehåndværkere er, at de har stor respekt for vikingetidens håndværk. - Hvis man kigger på de ting, der er fundet, så bliver man faktisk imponeret over, hvor dygtige håndværkerne har været. Når man så selv begynder at prøve de ting, så bliver man endnu mere imponeret over, hvor dygtige de har været, anerkender Henning Christensen. - Alt, hvad man finder, og der er lavet, det er så håndværksmæssigt flot. De må have haft tiden til det. De har været fantastiske håndværkere. Det har de virkelig, bakker Elisabeth Nygaard op. Vikingetræffet er fortsat i gang søndag.